Grunur er um að Donald Trump hafi geymt trúnaðarskjöl á heimili sínu innan um dagblöð og tímarit, án sérstakar aðgreiningar. Alríkislögreglan telur slíkt vera skýrt lögbrot.
Húsleitin í aðsetri Donald Trump fyrrverandi Bandaríkjaforseta í Mar-a-Lago í Flórída var gerð eftir að Trump hafði sjálfur látið af hendi fimmtán kassa af skjölum, sem voru að hluta til trúnaðarskjöl. Í kassanum voru meðal annars upplýsingar frá njósnurum á vegum Bandaríkjastjórnar.
Þetta er meðal þess sem kemur fram í skjölunum sem Alríkislögreglan lagði fyrir dómara til að fá húsleitarheimild á heimili Trumps. Skjölin voru birt síðdegis í gær, en þó var töluverður hluti hulinn vegna rannsóknarhagsmuna.
Fram kemur að í kassanum umrædda hafi verið hundrað áttatíu og fjögur skjöl með einhvers konar trúnaðarstimpli, þar af tuttugu og fimm merkt algjör trúnaður, eða á ensku Top secret.
Í skjalinu kemur einnig fram að rökstuddur grunur væri um að þar væri að finna upplýsingar um varnir Bandaríkjanna. Þá kemur einnig fram að fjölmörg vitni hafi verið yfirheyrð og jafnvel vitnað í þau þegar sagt var hvar í Mar-o-Lago skjölin voru geymd. Og þar var ekki verið að varðveita þau sérstaklega - þau voru meðal annars geymd innan um önnur skjöl, dagblöð og tímarit. Þetta telur alíkislögreglan vera sérstakt áhyggjuefni.
Rannsakendur telja að við þessa meðferð hafi Trump brotið lög, þar á meðal njósnalög þar sem kveðið er sérstaklega á um meðferð trúnaðarupplýsinga.
Fréttaskýrendur segja að þó að upplýsingarnar séu takmarkaðar séu þær skaðlegar fyrir Trump. Þarna séu komnar skýrar ásaknir um gáleysislega meðferð á trúnaðarskjölum frá bandarískum stjórnvöldum.